แห่ซื้อกองทองทหารไทย
&nbsp;
19 ส.ค. 2554

โพสต์ทูเดย์ — นักลงทุนจองซื้อกองทุนทหารไทย โกลด์ สิงคโปร์ ทะลุเป้า 430 ล้านบาท 
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า ผลการปิดจองซื้อกองทุนในครั้งแรกของกองทุนเปิดทหารไทย โกลด์ สิงคโปร์ ซึ่งเปิดขายระหว่างวันที่ 24 ม.ค.4 ก.พ.ที่ผ่านมา มีผู้สนใจลงทุนเป็นอย่างมาก มียอดจองซื้อสูงถึง 430.68 ล้านบาท 
กองทุนเปิดทหารไทย โกลด์ สิงคโปร์ เพื่อการเลี้ยงชีพ และกองทุนเปิดทหารไทย Global Bond Fund เพื่อการเลี้ยงชีพ ที่เสนอขายต้อนรับเทศกาลตรุษจีน ซึ่งมีกระแสการตอบรับอย่างดีเป็นไปตามเป้า โดยกองทุนเปิดทหารไทย โกลด์ สิงคโปร์ เพื่อการเลี้ยงชีพ มียอดจองซื้อในช่วงเสนอขายครั้งแรกเท่ากับ 19.06 ล้านบาท และกองทุนเปิดทหารไทย Global Bond Fund เพื่อการเลี้ยงชีพ มียอดจองซื้อสุทธิเท่ากับ 22.46 ล้านบาท
“ผู้ลงทุนไทยตื่นตัวมากขึ้นกับการวางแผนการลงทุน และให้ความสำคัญกับการออมเพื่อการเกษียณอายุ และเพื่อสิทธิประโยชน์ทางภาษี โดยไม่จำเป็นต้องลงทุนแต่เฉพาะช่วงปลายปี” นายสมจินต์ กล่าว 
สำหรับผู้ที่พลาดโอกาสการลงทุนในช่วงเสนอขายครั้งแรก กองทุนเปิดทหารไทยทั้ง 3 กองทุน จะเปิดขายอีกครั้งตั้งแต่วันที่ 11 ก.พ. 2554 เป็นต้นไป
ทั้งนี้ กองทุนเปิดทหารไทย โกลด์ สิงคโปร์ เน้นลงทุนในหน่วยลงทุนของกองทุน SPDR Gold Trust ซึ่งลงทุนในทองคำแท่งเพื่อสร้างผลตอบแทนให้ใกล้เคียงกับผลตอบแทนจากการลงทุนในทองคำให้มากที่สุด ซึ่งบริษัทจัดการจะซื้อขายกองทุนแม่ในตลาดหลักทรัพย์ของประเทศสิงคโปร์ ทำให้ผู้ลงทุนทราบราคาหน่วยลงทุนได้รวดเร็วขึ้น เพราะเป็นช่วงเวลาเดียวกับประเทศไทย และป้องกันความเสี่ยงในอัตราแลกเปลี่ยนเงินตราต่างประเทศตามดุลพินิจของผู้จัดการกองทุน ต่างจากกองทุนเปิดทหารไทย โกลด์ ฟันด์ ที่มีอยู่ในปัจจุบัน มีมูลค่าสินทรัพย์สุทธิ 1,880.78 ล้านบาท ซึ่งจะซื้อขายกองแม่ที่ตลาดหลักทรัพย์นิวยอร์ก
“กองทุนเปิดทหารไทย โกลด์ ฟันด์ น่าจะให้ผลตอบแทนที่ดีกว่าเมื่อคาดการณ์ว่าค่าเงินบาทจะอ่อนค่าในอนาคต ส่วนกองทุนเปิดทหารไทย โกลด์ สิงคโปร์ จะเหมาะกับผู้ที่คาดการณ์ว่าค่าเงินบาทจะแข็งค่าขึ้นในอนาคต จึงขึ้นอยู่กับมุมมองของผู้ลงทุน” นายสมจินต์ กล่าว
สำหรับกองทุนเปิดทหารไทย Global Bond Fund เพื่อการเลี้ยงชีพ เป็นกองทุนที่มีนโยบายลงทุนในหน่วยลงทุนของกองทุนรวมต่างประเทศเพียงกองเดียว (Master Fund) คือ กองทุน Templeton Global Bond Fund โดยมี กองทุนเปิดทหารไทย Global Bond Fund เป็นกองทุนต้นแบบ ซึ่งได้จดทะเบียนกองทุนไปเมื่อวันที่ 14 กรกฎาคม 2553 ที่ผ่านมา และได้รับความสนใจจากผู้ลงทุนที่ต้องการแสวงหาทางเลือกใหม่ๆ ในการลงทุนโดยเฉพาะจากต่างประเทศ ทำให้ยอดมูลค่าสินทรัพย์สุทธิภายใต้การจัดการเพิ่มสูงขึ้นอย่างต่อเนื่อง ด้วยเหตุนี้ บริษัทฯ จึงต้องขอจดทะเบียนเพิ่มทุนกับสำนักงานคณะกรรมการกำกับหลักทรัพย์และตลาดหลักทรัพย์ เพื่อรองรับการเติบโตของกองทุนในอนาคตถึง 4 ครั้ง โดย ณ สิ้นปี 2553 มีมูลค่าสินทรัพย์ภายใต้การจัดการสูงถึง 7,500 ล้านบาท